b'\n_START_ARTICLE_\nPokolj u Kri\xc5\xbean\xc4\x8devu Selu\n_START_PARAGRAPH_\nPokolj u Kri\xc5\xbean\xc4\x8devu selu je naziv za doga\xc4\x91aje koji su zapo\xc4\x8deli mjestu Kri\xc5\xbean\xc4\x8devu Selu kod Viteza u srednjoj Bosni 22. i 23. prosinca 1993., i u kojima su pripadnici Armije BiH za vrijeme velikobo\xc5\xa1nja\xc4\x8dke agresije na Hrvate u Sredi\xc5\xa1njoj Bosni (listopad 1992. - o\xc5\xbeujak 1994.) ubili znatan broj vojnika HVO i hrvatskih civila a \xc4\x8ditavo selo spalili do temelja.\n_START_SECTION_\nBilanca\n_START_PARAGRAPH_\nPrema prvim podatcima, u napadu tzv. Armije RBiH 22. prosinca 1993. na Kri\xc5\xbean\xc4\x8devo Selo ubijena su 34 vojnika HVO-a. Prema kasnije dostupnim podacima, na dan borbi su na hrvatskoj strani stradale 44 \xc5\xbertve (prema vrstama rana, naga\xc4\x91a se da su neki ubijeni nakon zarobljavanja), da bi u to\xc4\x8dno neutvr\xc4\x91eno vrijeme i okolnostima vi\xc5\xa1e dana nakon borbi snage Armije BiH pobile 30 zarobljenika iz redova HVO. Selo je oplja\xc4\x8dkano i spaljeno._NEWLINE_Poslije se ustanovilo da su muslimansko-bo\xc5\xa1nja\xc4\x8dke snage pobile 64 Hrvata, jer se otkrilo da je jo\xc5\xa1 30 Hrvata iz ovog mjesta odvedeno u pravcu sela Po\xc4\x8dulice pod bo\xc5\xa1nja\xc4\x8dko-muslimanskom kontrolom gdje je bio mud\xc5\xbeahedinski logor i potom ubijeni.\n_START_SECTION_\nTijek zlo\xc4\x8dina\n_START_PARAGRAPH_\nPristrana me\xc4\x91unarodna zajednica nije ni\xc5\xa1ta poduzela da bi za\xc5\xa1titila Hrvate u okru\xc5\xbeenim enklavama u Srednjoj Bosni, kao \xc5\xa1to je to napravila s Muslimanima drugdje po BiH, kojima je 6. svibnja 1993. proglasila \xc5\xa1est UN-ovih sigurnih zona: Sarajevo, Tuzla, \xc5\xbdepa, Gora\xc5\xbede, Biha\xc4\x87 i Srebrenica. _NEWLINE_Hrvatska enklava La\xc5\xa1vanska dolina bila je osam mjeseci u blokadi i pred padom. Stoga su se Hrvati u Hrvatskoj i BiH samoorganizirali i organizirali humanitarni konvoj Bijeli put za Novu Bilu i Bosnu Srebrenu. Vodile su se velike borbe pregovorima da se u izolirane hrvatske enklave u Srednjoj Bosni dostavi humanitarna pomo\xc4\x87 ovim konvojem, koji su Muslimani-Bo\xc5\xa1njaci svim sredstvima sprje\xc4\x8davali u prolasku i plja\xc4\x8dkali. Nakon niza peripetija konvoj se 20. prosinca uspio probiti do Srednje Bosne. Za tu prigodu dogovoreno je dvodnevno primirje. Muslimansko-bo\xc5\xa1nja\xc4\x8dko vodstvo je kao i prije odlu\xc4\x8dilo zloporabom odnosno kr\xc5\xa1enjem primirja, povjerenja druge strane i bianco dopu\xc5\xa1tenja me\xc4\x91unarodne zajednice osvojiti teritorij. Kao i gotovo sve svoje vojne "pothvate", muslimansko-bo\xc5\xa1nja\xc4\x8dke postrojbe svoj su "uspjeh" postigle na podao na\xc4\x8din, \xc5\xa1to su njihovi vo\xc4\x91e nazivali "herojstvom" i "lukavom strategijom". Prije isteka primirja tzv. Armija BiH velikim je snagama \xc5\xbeestoko napala Kri\xc5\xbean\xc4\x8devo Selo. Tzv. Armija BiH poduzela je veliku vojnu operaciju protiv Hrvatskog vije\xc4\x87a obrane (HVO). Brojnije i dobro naoru\xc5\xbeane postrojbe Armije BiH iznenadile su hrvatske branitelje. Borbe su potrajale kratko. Prodor je zaprijetio i presijecanjem La\xc5\xa1vanske doline, \xc5\xa1to bi zna\xc4\x8dilo po\xc4\x8detak kraja obrane cijelog tog podru\xc4\x8dja. Kri\xc5\xbean\xc4\x8devo Selo je tad bilo prva obrambena crta prema travni\xc4\x8dko-zeni\xc4\x8dkom podru\xc4\x8dju pod kontrolom islamisti\xc4\x8dke muslimanske Armije BiH na kojem je u to vrijeme bilo najvi\xc5\xa1e stranih islamskih boraca tzv. mud\xc5\xbeahedina i najve\xc4\x87i broj njihovih vojnih logora za d\xc5\xbeihadisti\xc4\x8dku obuku, u kojima su u\xc4\x8ditelji bili pripadnici onda jo\xc5\xa1 nepoznate Al-Qa\'ide koji su u BiH u\xc5\xa1li kao humanitarci. Zapadni obavje\xc5\xa1tajni analiti\xc4\x8dari to nisu vidjeli ili nisu objavili, da je pod pla\xc5\xa1tom humanitarnog djelovanja, BiH postala sredi\xc5\xa1te za obuku i \xc5\xa1irenje d\xc5\xbeihadizma na Zapad, \xc4\x8dime se danas hvale globalni lideri islamskog radikalizma. _NEWLINE_U to su vrijeme mud\xc5\xbeahedinske postrojbe bile integrirani dio Armije BiH, s izravnom zapovjednom linijom prema Aliji Izetbegovi\xc4\x87u, koji je nastojao izbje\xc4\x87i obnovu vojnog i politi\xc4\x8dkog savezni\xc5\xa1tva s Hrvatima, preferiraju\xc4\x87i dogovor sa Srbima prema Deklaraciji Izetbegovi\xc4\x87 \xe2\x80\x93 Kraji\xc5\xa1nik od 16. rujna 1993., dogovorom u kojem je Republici Srpskoj dana mogu\xc4\x87nost izdvajanja iz BiH, a da budu\xc4\x87a muslimanska dr\xc5\xbeava naslijedi mjesto BiH u me\xc4\x91unarodnim organizacijama. Bliski suradnik Osame bin Laden, Fatih al-Hassanein bio je tada glavni Izetbegovi\xc4\x87ev financijer i mentor._NEWLINE_Zapovijed za napad 22. prosinca 1993. godine dozapovjednik 3. korpusa Armije BiH D\xc5\xbeemo Merdan izdao je zapovijed: "...uni\xc5\xa1titi svu \xc5\xbeivu silu, uklju\xc4\x8divo \xc5\xbeene, djecu i starce na prostoru Novi Travnik, Nova Bila, Vitez, Busova\xc4\x8da...", tra\xc5\xbeiv\xc5\xa1i uporabu svih ratnih sredstava, pa i bojnih otrova, a sve da se \xc4\x8dini "u slavu uzvi\xc5\xa1enog Alaha"._NEWLINE_Tako su muslimansko-bo\xc5\xa1nja\xc4\x8dke postrojbe poduzele sveop\xc4\x87i napad topni\xc5\xa1tvom i pje\xc5\xa1a\xc5\xa1tvom na polo\xc5\xbeaje HVO-a u Vitezu, Novom Travniku i Busova\xc4\x8di i svim okolnim naseljima (Nevi\xc4\x87 Polje, Stara Bila). Isti dan na uskopaljskom rati\xc5\xa1tu kod Dobro\xc5\xa1ina je tzv. Armija RBIH osvajanjem kote Crni vrh presjekla komunikaciju Uskoplje \xe2\x80\x93 Rama. Stalno su granatirali Novi Travnik, Busova\xc4\x8du i Vitez, i taj dan je troje djece ranjeno u tom granatiranju. Kri\xc5\xbean\xc4\x8devo Selo napali su s crta iz Zenice (Preo\xc4\x8dica \xe2\x80\x93 Po\xc4\x8dulica \xe2\x80\x93 Sivrino Selo) koje se bile 1,5 km od sjedi\xc5\xa1ta UNPROFORA. Postrojbe u napadu bile su 2. bataljon 325. Brdsko-planinske brigade tzv. Armije RBIH i odred El-mud\xc5\xbeahid i to pod osobnim nadzorom zapovjednika General\xc5\xa1taba tzv. Armije RBiH Rasima Deli\xc4\x87a koji je cijelo vrijeme napada bio na zapovjednom mjestu u Vitezu, zatim pripadnici 7. muslimanske brigade i to pod tada\xc5\xa1njim zapovijedanjem Mahmut emir Karali\xc4\x87a, pripadnici Kraji\xc5\xa1ke brigade Fikreta \xc4\x86uski\xc4\x87a i postrojbe tzv. \xe2\x80\x9cFrkine jedinice\xe2\x80\x9d pod zapovijedanjem Ferida Provali\xc4\x87a._NEWLINE_Prekid vatre Muslimani-Bo\xc5\xa1njaci nisu ispo\xc5\xa1tovali, a zapovjednik G\xc5\xa0 tzv. ARBIH Rasim Deli\xc4\x87 23. prosinca 1993. rekao je da "prekid vatre nemogu\xc4\x87 jer ima previ\xc5\xa1e nedovr\xc5\xa1enog posla u Sredi\xc5\xa1njoj Bosni", kako je poslije prenio potpukovnik UNPROFOR-a  Peter Wiliams u knjizi o hrvatsko-bo\xc5\xa1nja\xc4\x8dkom sukobu u Sredi\xc5\xa1njoj Bosni Balkanska zima._NEWLINE_Prema medijskim napisima i kazivanju mje\xc5\xa1tana koji su poznavali kako situaciju u prosincu 1993. godine, tako i osobe koje su sudjelovale u obrani sela (HVO) i u napadu na selo (Armija BiH), rano ujutro 22. prosinca 1993., u akciji naziva Krvavi badnjak su postrojbe ABiH probile crtu obrane 1. bojne Vite\xc5\xa1ke brigade HVO-a i zaposjele Kri\xc5\xbean\xc4\x8devo Selo, \xc4\x8dime su do\xc5\xa1le nadomak prometnice Vitez - Busova\xc4\x8da i ozbiljno ugrozilo obrani Viteza i La\xc5\xa1vanske doline; samo sredi\xc5\xa1te Viteza je zaposjednutog Kri\xc5\xbean\xc4\x8deva Sela bilo je udaljeno oko 1000 metara._NEWLINE_Slijedilo je obredno masovno ubijanje. Prizori u\xc5\xbeasa posvugdje po selu. Vojnici tzv. Armije BiH i posebno mud\xc5\xbeahedini izgledali su poput razuzdanih gorila koje su ubijale sve na \xc5\xa1to su nai\xc5\xa1li, i ljude i \xc5\xbeivotinje. Na tijelima zarobljenih vojnika HVO-a i civila vidjele su se prostrijelne rane nanesene vatrenim oru\xc5\xbejem iz blizine, zatim su to bile rasjekotine i nagnje\xc4\x8denja od o\xc5\xa1trih i tupih predmeta poput no\xc5\xbea, sjekire, ma\xc4\x8dete, \xc4\x8deki\xc4\x87a i drugih. Poku\xc5\xa1ali su u\xc4\x87i pripadnici Unprofora u selo, no vojnici Armije BiH pucali na njih. Zaprijetili su i veleposlaniku ECMM-a Martinu Garrodu da \xc4\x87e vojnici Armije BiH upotrijebiti oru\xc5\xbeje ako netko poku\xc5\xa1a u\xc4\x87i u selo. Odlazak u selo je UNPROFOR-u i Me\xc4\x91unarodnom crvenom kri\xc5\xbeu zabranio zapovjednik 3. korpusa tzv. ARBIH Enver Had\xc5\xbeihasanovi\xc4\x87. Zbog toga se dugo nije znao to\xc4\x8dan broj ubijenih niti sudbina zarobljenih._NEWLINE_Nakon \xc5\xa1to su ostvarili tu zada\xc4\x87u, pripadnici ABiH su selo temeljito oplja\xc4\x8dkali i potom zapalili sve ku\xc4\x87e i gospodarske objekte - pa su snage HVO koje su ve\xc4\x87 23. prosinca 1993. god. potisnule ABiH iz Kri\xc5\xbean\xc4\x8deva sela, na\xc5\xa1li selo kao veliko zgari\xc5\xa1te. Izuzev \xc5\xa1to su u borbama i neposredno nakon njih ubijena 44 vojnika (Prve bojne Vite\xc5\xa1ke brigade HVO-a) i civila (mje\xc5\xa1tana Kri\xc5\xbean\xc4\x8deva Sela) hrvatske nacionalnosti, me\xc4\x91u kojima je bilo \xc5\xbeena i staraca, zarobljeno je barem trideset vojnika HVO-a. Zarobljenici su odvedeni u selo Po\xc4\x8dulicu, a kasnije u Zenicu. _NEWLINE_Nakon \xc5\xa1to su muslimasnko-bo\xc5\xa1nja\xc4\x8dki vo\xc4\x91e isprve zabranili UN-u ulazak, UN je ponovio zahtjev i uputio molbu pa je tek nekoliko dana poslije o\xc4\x8devid nad osam tijela ubijenih pripadnika HVO-a. Dogovorena je razmjena tijela za 27. sije\xc4\x8dnja 1994. nakon \xc5\xa1to su im posmrtni ostatci ponovo vra\xc4\x87eni u masovnu grobnicu._NEWLINE_Ubijeni Hrvati bili su u nekoliko masovnih grobnica. U Po\xc4\x8dulici je prona\xc4\x91eno je 28 tijela ubijenih Hrvata iz Kri\xc5\xbean\xc4\x8deva Sela. Tijela ubijenih Hrvata muslimansko-bo\xc5\xa1nja\xc4\x8dki ratni zlo\xc4\x8dinci oskvrnjivali su i onemogu\xc4\x87ivanjem dostojna pokopa i podlom zloporabom za ubijanje protivni\xc4\x8dke vojske. Tijela su smjestili du\xc5\xbe crte razgrani\xc4\x8denja, tako da je HVO riskirao \xc5\xbeivote za dovla\xc4\x8denje mrtvih. U nekoliko navrata pripadnici HVO-a su organizirali akcije prikupljanja tijela ubijenih u zonama unutar crta razgrani\xc4\x8denja. U jednoj akciji 21. sije\xc4\x8dnja 1994. prona\xc4\x91eno je pet tijela, 22. sije\xc4\x8dnja 1994. 13 tijela, a 24. sije\xc4\x8dnja 1994. jo\xc5\xa1 tri tijela. Otac ubijenog Tomislava Kri\xc5\xbeanca Jozo Kri\xc5\xbeanac ubijen je nakon \xc5\xa1to je poku\xc5\xa1ao izvu\xc4\x87i sinovo mrtvo tijelo u zoni razgrani\xc4\x8denja._NEWLINE_Nakon 39 dana od napada, pod pritiskom obitelji nestalih, UNPROFOR-a i Me\xc4\x91unarodnog Crvenog kri\xc5\xbea, muslimansko-bo\xc5\xa1nja\xc4\x8dka je strana 1. velja\xc4\x8de 1994. predala tijela 30 pobijenih zarobljenika._NEWLINE_Tijela mrtvih vratili su u UNHCR-ovim plasti\xc4\x8dnim vre\xc4\x87ama. Tijela su bila tako strahovito izmasakrirana, s brojnim tragovima svirepog mu\xc4\x8denja, da se onesvijestio lije\xc4\x8dnik koji je vr\xc5\xa1io identifikaciju. Na posmrtnim ostacima uo\xc4\x8deni su tragovi zlostavljanja i odsijecanja dijelova tijela. Zapisnik o ubijenima izgledao je ovako: Le\xc5\xa1 br. 1 \xe2\x80\x93 Zdrobljena glava u predjelu vilica, duboka rasjekotina na lijevoj natkoljenici. Le\xc5\xa1 br. 2 \xe2\x80\x93 Zdrobljena glava, izbijene o\xc4\x8di. Le\xc5\xa1 br. 3 \xe2\x80\x93 Izbijeno lijevo oko, zdrobljena vilica ulijevo. Le\xc5\xa1 br. 4 \xe2\x80\x93 Zdrobljena glava. Le\xc5\xa1 br. 5 \xe2\x80\x93 Zdrobljena glava odozgo, lica nema. Le\xc5\xa1 br. 6 \xe2\x80\x93 Zdrobljena glava, pomjerene vilice s lijeve strane udesno, zdrobljena natkoljenica. Le\xc5\xa1 br. 7 \xe2\x80\x93 Zdrobljeno lice. Le\xc5\xa1 br. 8 \xe2\x80\x93 Zdrobljena glava u potiljku. Le\xc5\xa1 br. 9.- Preklan, rez \xc5\xa1irok 15 centimetara. Le\xc5\xa1 br.10. \xe2\x80\x93 Glava zdrobljena, duboka posjekotina ispod lijevog uha. Le\xc5\xa1 br.11. \xe2\x80\x93 Zdrobljena glava\xe2\x80\xa6? itd.\n_START_SECTION_\nObilje\xc5\xbeavanja tragedije\n_START_PARAGRAPH_\nDne 14. travnja 2010. godine hrvatski predsjednik Ivo Josipovi\xc4\x87 je posjetio ovo podru\xc4\x8dje i poklonio se \xc5\xbertvama, u pratnji velikodostojnika Katoli\xc4\x8dke Crkve i Islamske vjerske zajednice._NEWLINE_Dana 22. prosinca 2013. god, na 20. obljetnicu doga\xc4\x91aja polo\xc5\xbeili su ministar obrane Republike Hrvatske Ante Kotromanovi\xc4\x87 i zamjenica ministra obrane BiH Marina Pende\xc5\xa1 na spomen obilje\xc5\xbeje stradanja vijenac sa imenima 74 \xc5\xbertve. Kri\xc5\xbean\xc4\x8devo selo je postalo prvorazredno mjesta sje\xc4\x87anja bosanskohercegova\xc4\x8dkih Hrvata na ratna stradanja iz 1990.- ih godina.\n_START_SECTION_\nSudske mjere\n_START_PARAGRAPH_\nRatni zlo\xc4\x8din uop\xc4\x87e nije procesuiran pred Haa\xc5\xa1kim tribunalom. Nalogodavcima i stvarnim bjelosvjetskim mo\xc4\x87nicima koji su povla\xc4\x8dili sve konce u Tribunalu hrvatske \xc5\xbertve uvijek su bile u drugom planu, podcijenjene i zanemarene, sve se radilo da se ocrni bh. Hrvate novim crnim mitom, Hrvatima se tra\xc5\xbeilo trun od kojeg se pravilo brvno, dok su na muslimansko-bo\xc5\xa1nja\xc4\x8dkoj strani prolazile neka\xc5\xbenjene \xc5\xa1ume zlo\xc4\x8dina. _NEWLINE_Negativna uloga u rasvjetljavanju ovog zlo\xc4\x8dina pripada i onda\xc5\xa1njem posebnom UN-ovom izvjestitelju za ljudska prava za podru\xc4\x8dje biv\xc5\xa1e Jugoslavije Tadeuszu Mazowieckom. Zbog vlastita neznanja, naivnosti, povr\xc5\xa1nosti, pristranosti, zaslijepljeno\xc5\xa1\xc4\x87u muslimansko-bo\xc5\xa1nja\xc4\x8dkom propagandom ili po nalogu nekog mo\xc4\x87nijeg iznad sebe \xc4\x8dije je zapovijedi sa strahopo\xc5\xa1tovanjem izvr\xc5\xa1avao, kao i brojni drugi du\xc5\xbenosnici me\xc4\x91unarodne zajednice, novinstvu je izjavio da je akcija u Kri\xc5\xbean\xc4\x8devu Selu bila "\xc4\x8dista vojni\xc4\x8dka pobjeda Armije BiH", \xc4\x8dime je na du\xc5\xbei rok u\xc5\xa1utkana svaka zamisao o borbi za istinu u ovom slu\xc4\x8daju. Umanjivanju zlo\xc4\x8dina pridonijele su izjave "svjedoka" iz Hrvatima nesklonih dr\xc5\xbeava poput Velike Britanije, \xc4\x8dije je osoblje u BiH obavilo prljavu zada\xc4\x87u protiv Hrvata._NEWLINE_Na su\xc4\x91enju Kordi\xc4\x87u i \xc4\x8cerkezu na Haa\xc5\xa1kom tribunalu raspravljalo se i o tome kad je 6. sije\xc4\x8dnja 1994. mjesto ratnog zlo\xc4\x8dina u Kri\xc5\xbean\xc4\x8devu Selu istra\xc5\xbeio lokalni UNPROFOR. Svjedok britanski pukovnik Peter Gage Williams, koji je u to vrijeme bio dio lokalnih snaga UNPROFOR-a, odgovaraju\xc4\x87i na tu\xc5\xbeiteljevo pitanje o "smrti izme\xc4\x91u 60 i 70 Hrvata u Kri\xc5\xbean\xc4\x8devom Selu" objasnio da je sije\xc4\x8dnja 1994. godine sprovedena istraga tijekom koje je prona\xc4\x91eno 27 tijela, a ekshumirano 9, tvrde\xc4\x87i da "nije postojao ni jedan dokaz koji bi potvrdio teoriju o masakru". _NEWLINE_Iskoristiv\xc5\xa1i \xc4\x8dinjenicu da su hrvatski dr\xc5\xbeavljani, predsjednici vi\xc5\xa1e udruga Domovinskog rata u BiH prijavili su skupinu muslimansko-bo\xc5\xa1nja\xc4\x8dkih visokih \xc4\x8dasnika tzv. Armije BiH, me\xc4\x91u ostalima zapovjednika Armije BiH i na\xc4\x8delnika Glavnog sto\xc5\xbeera general Sefera Halilovi\xc4\x87a, zatim generala Jovana Divjaka, koji je bio zamjenik na\xc4\x8delnika i pomo\xc4\x87nik na\xc4\x8delnika Glavnog sto\xc5\xbeera Armije BiH. Kaznena prijava podnesena je i protiv \xc4\x8dlana Sto\xc5\xbeera vrhovnog zapovjedni\xc5\xa1tva Armije BiH generala Vehbije Kari\xc4\x87a, zapovjednika Operativne skupine Zapad za Bugojnu, Uskoplje, Novi Travnik i na\xc4\x8delnika Sto\xc5\xbeera  zapovjedni\xc5\xa1tva 7. korpusa generala Selme Cikoti\xc4\x87a, zapovjednika 37. muslimanske \'Lahke brigade\' 3. Korpusa Armije BiH Asima Kori\xc4\x8di\xc4\x87a, zapovjednici zloglasne postrojbe El mujaheed u sastavu III. Korpusa Sakiba Mahmuljina i Amira Kubure, jednog od zapovjednika u 7. muslimanskoj brigadi \xc5\xa0erifa Patkovi\xc4\x87a i zamjenika zapovjednika III. Korpusa D\xc5\xbeemala Merdana. Sumnji\xc4\x8de ih  stotine slu\xc4\x8dajeva zlo\xc4\x8dina, ubojstva, mu\xc4\x8denja, zato\xc4\x8denja, protjerivanje i razna zlostavljanja, ratne zlo\xc4\x8dine i zlo\xc4\x8dine protiv \xc4\x8dovje\xc4\x8dnosti. Glavnom dr\xc5\xbeavnom odvjetniku Republike Hrvatske Dinku Cvitanu prijavu su podnijeli 2. o\xc5\xbeujka 2017. u Zagrebu._NEWLINE_Ni 25 godina poslije ovog ratnog zlo\xc4\x8dina muslimansko-bo\xc5\xa1nja\xc4\x8dkih snaga hrvatske \xc5\xbertve pravdu nisu dobile ni pred Ha\xc5\xa1kim tribunalom, kao ni Sudom BiH. _NEWLINE_Tek 8. studenoga 2018. bh. slu\xc5\xbeba pod bo\xc5\xa1nja\xc4\x8dkom kontrolom SIPA je na podru\xc4\x8dju Viteza, Sarajeva i Zenice uhitila osmoricu Bo\xc5\xa1njaka - biv\xc5\xa1ih pripadnika tzv. Armije RBiH, osumnji\xc4\x8denih za ratni zlo\xc4\x8din u Kri\xc5\xbean\xc4\x8devom Selu. Me\xc4\x91u njima su i biv\xc5\xa1i pripadnici i zapovjednici tzv. Armije BiH s podru\xc4\x8dja Sredi\xc5\xa1nje Bosne i Viteza. Uhi\xc4\x87eni su: Ibrahim Puri\xc4\x87, Ibrahim Tarazija, Nijaz Sivro, Ru\xc5\xa1it Nurkovi\xc4\x87, Almir Sarajli\xc4\x87, \xc5\xa0a\xc4\x87ir Omanovi\xc4\x87, Kasim Kavazovi\xc4\x87 i Sadik Omanovi\xc4\x87. Tu\xc5\xbeiteljstvo BiH je priop\xc4\x87ilo da su postupali protivno odredbama \xc5\xbdenevskih konvencija o za\xc5\xa1titi ratnih zarobljenika i civilnih osoba za vrijeme rata, po\xc4\x8diniv\xc5\xa1i ratni zlo\xc4\x8din nad \xc5\xbertvama hrvatske nacionalnosti na lokalitetu Kri\xc5\xbean\xc4\x8deva sela, \xc5\xa0afradina i Dubravice, "gdje je 22. prosinca 1993. ubijeno najmanje 12 zarobljenih pripadnika HVO-a koji su se prethodno predali, kao i za brutalnu smrt i komadanje dvije civilne osobe, \xc5\xbeene hrvatske nacionalnosti, zatim za plja\xc4\x8dkanje i uni\xc5\xa1tavanje imovine." _NEWLINE_Me\xc4\x91u Hrvatima je ovo primljeno sa skepsom, zato \xc5\xa1to su uhi\xc4\x87eni osumnji\xc4\x8denici ve\xc4\x87inom bili onda obi\xc4\x8dni vojnici dok su tek dvojica iz tre\xc4\x87eg-\xc4\x8detvrtog ranga zapovjednog lanca Tre\xc4\x87eg korpusa tzv. Armije BiH kojom su zapovijedali biv\xc5\xa1i visoki oficiri JNA Enver Had\xc5\xbeihasanovi\xc4\x87 i njegov zamjenik D\xc5\xbeemo Merdan._NEWLINE_Ostala je samo nada u pro\xc5\xa1irenje istrage i procesuiranje najodgovornijih, \xc5\xa1to \xc4\x87e se posti\xc4\x87i tek u povoljnoj konstelaciji me\xc4\x91unarodnih odnosa, interesa i snaga. Ukupno 653 od Muslimana-Bo\xc5\xa1njaka i od dragovoljaca iz islamskih zemalja ubijenih hrvatskih vojnika i civila, a me\xc4\x91u njima i 21 dijete \xc4\x8dekaju pravdu.'